RÅDETS FÆLLES AKTION 2006/419/FUSP

af 12. juni 2006

om støtte til gennemførelsen af De Forenede Nationers Sikkerhedsråds resolution 1540 (2004) inden for rammerne af gennemførelsen af EU's strategi mod spredning af masseødelæggelsesvåben

RÅDET FOR DEN EUROPÆISKE UNION HAR —

under henvisning til traktaten om Den Europæiske Union, særlig artikel 14, og

ud fra følgende betragtninger:

Det Europæiske Råd vedtog den 12. december 2003 EU's strategi mod spredning af masseødelæggelsesvåben, som i kapitel III indeholder en oversigt over foranstaltninger til bekæmpelse af en sådan spredning, som det er nødvendigt at træffe både i EU og i tredjelande.

EU er aktivt i gang med at gennemføre denne strategi og er i færd med at iværksætte de foranstaltninger, der nævnt i dennes kapitel III, især gennem frigørelse af finansielle midler til støtte for specifikke projekter under ledelse af multilaterale institutioner, ydelse af teknisk bistand og ekspertbistand til stater, der har behov for en bred vifte af ikke-sprednings-foranstaltninger, og understøttelse af FN's Sikkerhedsråds rolle.

Den 28. april 2004 vedtog De Forenede Nationers Sikkerhedsråd med enstemmighed resolution 1540, som er det første internationale instrument, der omhandler masseødelæggelsesvåben og disses fremføringsmidler og dertil knyttet materiel på en integreret og samlet måde. Den indfører bindende forpligtelser for alle stater med henblik på at forebygge og afskrække ikke-statslige aktører fra at tilegne sig sådanne våben og sådant våbenrelateret materiel.

FN's Sikkerhedsråds resolution 1540 (2004) opfordrede staterne til at aflægge rapport til det udvalg under Sikkerhedsrådet, der blev nedsat ved FN's Sikkerhedsråds resolution 1540 (2004) (i det følgende benævnt »1540-Udvalget«), om de skridt, de har taget eller agter at tage for at gennemføre resolutionen. Følgelig fremlagde formandskabet den 28. oktober 2004 på EU's vegne en rapport om gennemførelsen af FN's Sikkerhedsråds resolution 1540 (2004), medens de enkelte EU-medlemsstater fremlagde deres egne individuelle rapporter.

EU har foretaget demarcher over for tredjelande for at tilskynde dem til at fremlægge nationale rapporter i henhold til FN's Sikkerhedsråds resolution 1540 (2004). Udarbejdelsen af nationale rapporter er ressourcekrævende og forudsætter, at de pågældende stater besidder den nødvendige tekniske viden. Derfor kan teknisk bistand og udveksling af erfaringer fra processen med at udarbejde nationale rapporter og vedtage foranstaltninger til gennemførelse af FN's Sikkerhedsråds resolution 1540 (2004) direkte medvirke til øget opfyldelse af rapporteringsforpligtelsen i henhold til resolutionen og til faktisk gennemførelse heraf.

Den 27. april 2006 vedtog FN's Sikkerhedsråd med enstemmighed resolution 1673 (2006), der forlængede 1540-Udvalgets mandat med to år og slog fast, at udvalget skulle intensivere sine bestræbelser på at fremme en fuldstændig gennemførelse af FN's Sikkerhedsråds resolution 1540 (2004) ved hjælp af et arbejdsprogram, outreach-aktiviteter, bistand og samarbejde. Resolutionen opfordrede også 1540-Udvalget til sammen med stater og internationale, regionale og subregionale organisationer at udforske, hvordan man kan udveksle erfaringer og drage lære heraf, og undersøge, hvilke programmer der findes, som vil kunne lette gennemførelsen af FN's Sikkerhedsråds resolution 1540 (2004).

1540-Udvalget anbefalede i sin rapport, at de regionale og subregionale outreach-aktiviteter blev udvidet og intensiveret med henblik på — på en struktureret måde — at give staterne en rettesnor for opfyldelsen af forpligtelserne i henhold til FN's Sikkerhedsråds resolution 1540 (2004), idet 62 stater endnu ikke har fremlagt deres første nationale rapport, og at 55 af de stater, der har fremlagt deres første nationale rapport, endnu ikke har fremlagt de supplerende oplysninger og præciseringer, som 1540-Udvalget har udbedt sig.

1540-Udvalget konkluderede også i sin rapport, at uden at medregne de stater, der ikke har fremlagt en rapport, har 32 stater i deres nationale rapporter anmodet om bistand til gennemførelsen af FN's Sikkerhedsråds resolution 1540 (2004).

Sikkerhedsrådet pålagde den 9. juni 2004 FN's Afdeling for Nedrustning (FN-sekretariatet) at yde materiel og logistisk støtte til 1540-Udvalget og dets eksperter.

Den finansielle og administrative rammeaftale, som Det Europæiske Fællesskab og De Forenede Nationer har indgået, udstikker en ramme for FN og Fællesskabet, så de kan udvide deres samarbejde, herunder et programmatisk partnerskab. Rammeaftalen skal gennemføres ved hjælp af den specifikke finansieringsaftale, som fastsat i denne fælles aktion.

Det påhviler Kommissionen at overvåge, at EU's finansielle bidrag anvendes korrekt —

VEDTAGET FØLGENDE FÆLLES AKTION:

Artikel 1

1. I tråd med EU's strategi mod spredning af masseødelæggelsesvåben, der har som mål at understøtte FN's Sikkerhedsråds rolle og øge dets sagkundskab med hensyn til at tackle de udfordringer der er forbundet med spredning, støtter EU gennemførelsen af FN's Sikkerhedsråds resolution 1540 (2004).

2. Projekterne til støtte for gennemførelsen af FN's Sikkerhedsråds resolution 1540 (2004), der svarer til foranstaltninger i EU's strategi tager sigte på:

at bidrage til at styrke tredjelandes nationale administrative kapacitet i tre regioner (Asien-Stillehavsområdet, Afrika og Latinamerika-Caribien) med hensyn til at udarbejde nationale rapporter om gennemførelsen af FN's Sikkerhedsråds resolution 1540 (2004).

En detaljeret beskrivelse af projekterne findes i bilaget.

Artikel 2

1. Formandskabet, der bistås af Rådets generalsekretær/den højtstående FUSP-repræsentant, er ansvarligt for gennemførelsen af denne fælles aktion. Kommissionen inddrages fuldt ud.

2. Kommissionen overvåger, at det i artikel 3 omhandlede finansielle bidrag anvendes korrekt.

3. Den tekniske gennemførelse af de i artikel 1, stk. 2, omhandlede projekter overdrages til FN- sekretariatet (Afdelingen for Nedrustning) (i det følgende benævnt »FN-sekretariatet (DDA«)). Det udfører denne opgave under formandskabets ansvar og under tilsyn af generalsekretæren/den højtstående repræsentant. Med henblik herpå indgår generalsekretæren/den højtstående repræsentant de nødvendige arrangementer med FN-sekretariatet (DDA).

Artikel 3

1. Det finansielle referencegrundlag for gennemførelsen af de i artikel 1, stk. 2, omhandlede projekter er på 195 000 EUR.

2. De udgifter, der finansieres over Den Europæiske Unions almindelige budget med det i stk. 1 nævnte beløb, forvaltes efter de fællesskabsprocedurer og -regler, der gælder på budgetområdet, bortset fra at eventuelle forfinansieringer ikke forbliver Fællesskabets ejendom.

3. Med henblik på afholdelsen af de i stk. 1 omhandlede udgifter indgår Kommissionen en specifik finansieringsaftale med FN-sekretariatet (DDA) i overensstemmelse med organisationens regler og bestemmelser. Aftalen skal fastsætte, at FN-sekretariatet (DDA) skal sørge for, at EU's bidrag til projekterne bliver synligt i en grad, der svarer til bidragets størrelse.

Artikel 4

Formandskabet, der bistås af Rådets generalsekretær/den højtstående FUSP-repræsentant, aflægger rapport til Rådet om gennemførelsen af denne fælles aktion på grundlag af regelmæssige rapporter fra FN-sekretariatet (DDA). Kommissionen inddrages fuldt ud og fremlægger oplysninger om de finansielle aspekter af gennemførelsen af det i artikel 1, stk. 2, omhandlede projekter.

Artikel 5

Denne fælles aktion har virkning fra dagen for vedtagelsen.

Den udløber den 12. juni 2008.

Artikel 6

Denne fælles aktion offentliggøres i Den Europæiske Unions Tidende.

BILAG

EU'S STØTTE TIL GENNEMFØRELSEN AF DE FORENEDE NATIONERS SIKKERHEDSRÅDS RESOLUTION 1540 (2004)

1. Beskrivelse

Den 28. april 2004 vedtog De Forenede Nationers Sikkerhedsråd med enstemmighed resolution 1540, som er det første internationale instrument, der omhandler masseødelæggelsesvåben og disses fremføringsmidler og dertil knyttet materiel på en integreret og samlet måde. Alle EU-medlemsstater gik stærkt ind for dette ikke-sprednings-instrument. Ved resolutionen blev der nedsat et udvalg under Sikkerhedsrådet, som skulle aflægge rapport til Sikkerhedsrådet om gennemførelsen af resolutionen på grundlag af nationale rapporter. De nationale rapporter skulle omhandle de skridt, som staterne har taget eller agter at tage for at gennemføre resolutionen.

EU har foretaget demarcher over for tredjelande for at tilskynde dem til at fremlægge nationale rapporter i henhold til FN's Sikkerhedsråds resolution 1540 (2004). Det erkendes i resolutionen, at nogle stater måske har behov for bistand til gennemførelsen af dens bestemmelser. Derfor kan teknisk bistand og udveksling af erfaringer fra processen med at udarbejde de nationale rapporter og vedtage foranstaltninger til gennemførelse af FN's Sikkerhedsråds resolution 1540 (2004) direkte medvirke til øget opfyldelse af rapporteringsforpligtelsen i henhold til resolutionen og til faktisk gennemførelse heraf.

Den 27. april 2006 vedtog FN's Sikkerhedsråd med enstemmighed resolution 1673 (2006), hvori det blev slået fast, at 1540-udvalget skulle intensivere sine bestræbelser på at fremme en fuldstændig gennemførelse af FN's Sikkerhedsråds resolution 1540 (2004) ved hjælp af bl.a. outreach-aktiviteter, bistand og samarbejde. 1540-Udvalget konkluderede i sin rapport fra april 2006, at eftersom 62 stater, der endnu ikke har fremlagt deres første nationale rapport, og 55 stater, der har fremlagt en sådan rapport, men som endnu ikke har fremlagt supplerende oplysninger og præciseringer, er koncentreret på tre geografiske områder (Afrika, Caribien og Det Sydlige Stillehav), og eftersom manglerne i de nationale rapporter følger visse regionale mønstre, bør aktiviteter med henblik på at bistå staterne med at opfylde kravene vedrørende gennemførelsen af FN's Sikkerhedsråds resolution 1540 (2004) fokusere på de regioner og områder, hvor der er konstateret specifikke behov.

2. Projektbeskrivelse

Projekterne til støtte for gennemførelsen af FN's Sikkerhedsråds Resolution 1540 (2004), tager sigte på tre aspekter af gennemførelsen: at skabe øget bevidsthed om krav og forpligtelser i henhold til FN's Sikkerhedsråds resolution 1540 (2004), at bidrage til at styrke de nationale kapaciteter i tre målregioner (Afrika, Latinamerika-Caribien og Asien-Stillehavsområdet) med hensyn til at udarbejde nationale rapporter om gennemførelsen af FN's Sikkerhedsråds resolution 1540 (2004) og at dele erfaringerne fra vedtagelsen af de nationale foranstaltninger, der kræves for at gennemføre resolutionen.

Projekterne bør tage hensyn til de konklusioner og henstillinger, der findes i rapporten fra det udvalg under Sikkerhedsrådet, der blev nedsat ved FN's Sikkerhedsråds resolution 1540 (2004), navnlig for så vidt angår regionale behov og mangler i gennemførelsen af resolutionen samt nogle staters behov for teknisk bistand alt efter forholdene. En officiel erklæring i udvalget under Sikkerhedsrådet, der tilkendegiver en interesse for at være værtsnation for outreach-aktiviteterne i en af målregionerne betragtes som en forudsætning for EU-støtte.

Projektet omfattende Asien-Stillehavsområdet

Projektet består primært i tilrettelæggelse af en outreach-aktivitet i form af et seminar, der skal skabe øget bevidsthed om forpligtelserne i henhold til FN's Sikkerhedsråds resolution 1540 (2004) og bidrage til at styrke de nationale kapaciteter med hensyn til at gennemføre resolutionen i målstaterne. Seminaret vil kunne resultere i en kortlægning af bistandsbehov, som vil kunne tilgodeses senere gennem fremtidige EU-initiativer inden for teknisk bistand. I modtagerstaterne bør der fokuseres på deltagere på politisk plan. Outreach-aktivitetens dagsorden bør afspejle de særlige regionale forhold i forbindelse med gennemførelsen af FN's Sikkerhedsråds resolution 1540 (2004) og respektere den fælles aktions overordnede mål.

Kina har i udvalget under Sikkerhedsrådet ytret interesse for endnu i første halvdel af 2006 at være værtsnation for et regionalt seminar om gennemførelsen af FN's Sikkerhedsråds resolution 1540 (2004) med særlig fokus på eksportkontrol.

Projektet omfattende Afrika

Projektet består primært i tilrettelæggelse af en outreach-aktivitet i form af et seminar, der skal skabe øget bevidsthed om forpligtelserne i henhold til FN's Sikkerhedsråds resolution 1540 (2004) og bidrage til at styrke de nationale kapaciteter med hensyn til at gennemføre resolutionen i målstaterne. Seminaret vil kunne resultere i en kortlægning af bistandsbehov, som vil kunne tilgodeses senere gennem fremtidige EU-initiativer inden for teknisk bistand. I modtagerstaterne bør der fokuseres på deltagere på politisk plan. Outreach-aktivitetens dagsorden bør afspejle de særlige regionale forhold i forbindelse med gennemførelsen af FN's Sikkerhedsråds resolution 1540 (2004) og respektere den fælles aktions overordnede mål.

Ghana har positivt overvejet en anmodning i udvalget under Sikkerhedsrådet om at være værtsnation for et regionalt seminar om gennemførelsen af FN's Sikkerhedsråds resolution 1540 (2004), tidligst ved udgangen af 2006.

Projekt omfattende Latinamerika og Caribien

Projektet består primært i tilrettelæggelse af en outreach-aktivitet i form af et seminar, der skal skabe øget bevidsthed om forpligtelserne i henhold til FN's Sikkerhedsråds resolution 1540 (2004) og bidrage til at styrke de nationale kapaciteter med hensyn til at gennemføre resolutionen i målstaterne. Seminaret vil kunne resultere i en kortlægning af bistandsbehov, som vil kunne tilgodeses senere gennem fremtidige EU-initiativer inden for teknisk bistand. I modtagerstaterne bør der fokuseres på deltagere på politisk plan. Outreach-aktivitetens dagsorden bør afspejle de særlige regionale forhold i forbindelse med gennemførelsen af FN's Sikkerhedsråds resolution 1540 (2004) og respektere den fælles aktions overordnede mål.

Peru har erklæret sig villig til at tilrettelægge et regionalt seminar om gennemførelsen af FN's Sikkerhedsråds resolution 1540 (2004) inden udgangen af 2006.

Projektresultater:

— øget bevidsthed blandt målstater og -regioner om deres forpligtelser i henhold til FN's Sikkerhedsråds resolution 1540 (2004) og om mulighederne for teknisk bistand

— bidrag til at styrke de nationale administrative kapaciteter i målstaterne og -regionerne med hensyn til at aflægge rapport om gennemførelsen af FN's Sikkerhedsråds resolution 1540 (2004)

— rapport med et referat af outreach-aktiviteterne, f.eks. seminarer, og en skriftlig vurdering af behovet for teknisk bistand.

3. Varighed

Projekternes samlede anslåede varighed er 24 måneder.

4. Modtagerstater

De stater, som seminaret primært tager sigte på, er staterne i tre målregioner, der ikke har fremlagt deres nationale rapporter om gennemførelsen af FN's Sikkerhedsråds resolution 1540 (2004). Stater, der allerede har opfyldt deres rapporteringsforpligtelser i henhold til resolutionen, men ikke har fremlagt de supplerende oplysninger eller præciseringer, som udvalget under Sikkerhedsrådet har udbedt sig, bør også indgå i målgruppen.

Den endelige udvælgelse af, hvilke stater indsatsen skal rettes imod, foretages af formandskabet bistået af generalsekretæren/den højtstående repræsentant gennem dennes personlige repræsentant for ikke-spredning af masseødelæggelsesvåben på forslag af gennemførelsesinstansen i overensstemmelse med artikel 2, stk. 3, i denne fælles aktion.

De potentielle tekniske bistandsdonorer i og uden for regionen og relevante internationale, regionale og subregionale organisationer vil også blive opfordret til at deltage.

5. Gennemførelsesinstansen

FN-sekretariatet (Afdelingen for Nedrustning (DDA)) skal varetage den tekniske gennemførelse af projekterne inden for rammerne af den politiske koordination, der varetages af generalsekretæren/den højtstående repræsentant gennem dennes personlige repræsentant for ikke-spredning af masseødelæggelsesvåben. FN-sekretariatet (DDA vil undertegne en aftale om støtte fra værtsnationen med de stater, der udpeges til at være værtsnationer. Værtsnationen deltager i projektgennemførelsen. Indkøb af varer, arbejder eller tjenesteydelser foretaget af FN-sekretariatet (DDA) i forbindelse med denne fælles aktion sker i overensstemmelse med gældende FN-regler og -procedurer som anført i EU's specifikke finansieringsaftale med FN-sekretariatet (DDA).

6. EU's anslåede finansielle bidrag

Projekterne samfinansieres af EU og andre donorer. EU bør fokusere på udgifter i forbindelse med målstaternes deltagelse i seminarer og udgifter til konferencer og eksperter. Udgifter, som relevante regionale og subregionale organisationer pådrager sig, kan også dækkes, for så vidt disse har direkte tilknytning til deltagelse i og tilrettelæggelse af aktiviteter i henhold til projekterne. FN-sekretariatet (DDA) er ansvarligt for den overordnede koordinering af bidragene fra andre donorer, der finansierer projekternes øvrige omkostninger. Nogle donorer kan yde bidrag til projektgennemførelsen direkte til værtsnationen. Det samlede anslåede omfang af EU's bidrag til gennemførelsen af projekter i Asien-Stillehavsområdet, Afrika og Latinamerika-Caribien er 195 000 EUR. Der kan overføres bidrag fra et projekt til et andet, hvis specifikke krav i udvalgte regioner tilsiger det.

Derudover indgår der en reserve til uforudsete udgifter på ca. 3 % af de støtteberettigede omkostninger (et samlet beløb på 3 395 EUR).

7. Det finansielle referencegrundlag til dækning af projektomkostningerne

De samlede projektomkostninger er på 195 000 EUR.